text: 63-årig reddet af hjertestarter
  10 maj 2011 kl. 15.41
  Hurtig førstehjælp og en hjertestarter reddede Jørn Ibsens liv, da han faldt af en spinningcykel på et motionscenter i Esbjerg med hjertestop.
  Spinninginstruktør Jan Slot gik straks i gang med hjertemassage.
  - Jeg tænkte, at det her var helt galt, og at han ikke skulle dø her, husker Jan Slot.
  Jørn Ibsen, 63 år, trak ikke vejret.
  
  To stød
  - Han lå som en død, husker hans kone, Lone Ibsen.
  Instruktør Jan Slots kolleger fik fremskaffet motionscentrets hjertestarter og efter to stød gik Jørn Ibsens hjerte i gang igen.
   
  I dag hører han til den lille gruppe på 6 procent af 3.500 mennesker, der årligt overlever et hjertestop i Danmark.
  Jørn Ibsen er i dag indlagt på hjerteafdelingen i Esbjerg for at forebygge et nyt hjertestop.
  